b'\n_START_ARTICLE_\n\xc5\xa0epseskaf\n_START_SECTION_\nDru\xc5\xbeina\n_START_PARAGRAPH_\n\xc5\xa0epseskafova  dru\xc5\xbeina je polna neznank. Egiptolog George Andrew Reisner je osnovi odloka, omenjenega v Menkaurejevem pogrebnem templju, sklepal, da je bil \xc5\xa0epseskaf Menkaurejev sin. Njegova domneva ni dovolj trdna, ker na napisu ni omenjena povezava med obema faraonoma. Razen tega tudi dokon\xc4\x8danje gradnje grobnice pokojnega faraona ni nujno odvisno od sorodstvene povezave  o\xc4\x8de/sin._NEWLINE_Faraonova mati, \xc5\xbeene in otroci niso znani. \xc4\x8ce je bil Menkaure resni\xc4\x8dno njegov o\xc4\x8de, bi njegova mati lahko bila Kamerernebti II. ali Rekhetre. \xc5\xa0epseskafova \xc5\xbeena je morda bila Kentkaus I., kar pa sploh ni dokazano. Kot mogo\xc4\x8da \xc5\xbeena je bila predlagana tudi Bunefer. Domneva temelji na nazivih \xc5\xa0epseskafovih sve\xc4\x8denic. Bunefer bi lahko bila tudi h\xc4\x8derka, ki je slu\xc5\xbeila kultu svojega o\xc4\x8deta. In ne nazadnje bi lahko bila \xc5\xa0epseskafova (ali Userkafova) h\xc4\x8derka tudi Kamaat, poro\xc4\x8dena s plemi\xc4\x8dem Ptah\xc5\xa1epsesom.\n_START_SECTION_\nVladanje\n_START_PARAGRAPH_\n\xc5\xa0epseskaf je bil zelo verjetno zadnji faraon iz \xc4\x8cetrte dinastije. Nekaj kasej\xc5\xa1ih zapisov in posredno Torinski seznam kraljev ka\xc5\xbeejo, da ga je nasledil skoraj neznan faraon D\xc5\xbeedefptah. V primarnih virih, na primer na spomenikih faraonov ali v zasebnih grobnicah iz Starega kraljestva v Sakari in Gizi, vladar D\xc5\xbeedefptah ni omenjen. Dvorni uradniki, ki so slu\xc5\xbeili v obdobju med \xc4\x8cetrto in Peto dinastijo, na primer dolgo\xc5\xbeivi dvorjan Netri-nesut-pu, v svoji grobnici eksplicitno na\xc5\xa1teva faraone Starega kraljestva, katerim je slu\xc5\xbeil:  Rad\xc5\xbeedef \xe2\x86\x92 Kafre \xe2\x86\x92 Menkaure \xe2\x86\x92 \xc5\xa0epseskaf. Sledijo prvi trije faraoni Pete dinastije: Userkaf \xe2\x86\x92  Sahure \xe2\x86\x92  Neferirkare. Iz tega obdobja ni ohranjeno nobeno ime kak\xc5\xa1ne posesti, povezane s faraonom, niti ime kak\xc5\xa1nega vladarjevega vnuka, ki bi imel v svojem imenu sled do svojega vladarskega predhodnika.\n_START_SECTION_\nDol\xc5\xbeina vladanja\n_START_PARAGRAPH_\nNa Torinskem seznamu kraljev je zapis, da je vladal \xc5\xa1tiri leta, njegov anonimni naslednik, domnevno D\xc5\xbeedefptah, pa dve leti. V nasprotju s tem podatkom mu Maneton eksplicitno pripisuje sedemletno vladavino, ki bi lahko bila kombinacija 4 + 2 (= 6) polnih let, ki jih Torinski seznam omenja za oba vladarja iz \xc4\x8cetrte dinastije skupaj, in znaten del meseca. Na Manetonovem seznamu je omenjen tudi neznan in morda izmi\xc5\xa1ljen vladar D\xc5\xbeedefptah, v njegovih zapisih imenovan Tamftis, kateremu pripisuje devet let vladanja. _NEWLINE_Kamen iz Palerma opisuje prvo leto \xc5\xa0epseskafovega vladanja. \xc5\xa0epseskaf je potrjen kot neposedni naslednik faraona Menkaureja. Ustoli\xc4\x8den  naj bi bil enajsti dan \xc4\x8detrtega meseca. Analize \xc4\x8dasovnega prostora med za\xc4\x8detkom njegovega vladanja in vladanja njegovega naslednika ja pokazala, da \xc5\xa0epseskaf ni vladal ve\xc4\x8d kot sedem let. Kamen iz Palerma omenja tudi to, da so prostor in ime njegove grobnice dolo\xc4\x8dili \xc5\xbee v prvem letu njegove vladavine.'